ຍານສຳຫຼວດ Philae ລົງຈອດ ເປັນປະຫວັດການ ເທິງດາວຫາງ 
ຍານສຳຫຼວດ​ ຂອງອົງການ​ອາ​ວະ​ກາດ​ຢູ​ໂຣບ ​​ລົງ​ຈອດ ​ເປັນປະຫວັດການ ເທິງດາວຫາງ​​ ​ ລຸນຫລັງ ທີ່ໃຊ້ເວລາ 10 ປີ ເດີນທາງ 6 ຕື້ກິໂລແມັດ ຈາກໂລກ.
ຍານສຳຫຼວດຂອງອົງການອາວະກາດຢູໂຣບ ຫຼື ESA ໄດ້ລົງ ຈອດເປັນປະຫວັດການ ຢູ່ເທິງດາວຫາງ ແຕ່ກໍຍັງບໍ່ຮູ້ຈັກສະພາບ ຢ່າງແນ່ນອນເທື່ອ ຫລັງຈາກເຄື່ອງມື ບໍ່ສາມາດແທງລົງໄປ ໃນພື້ນ ຜິວຂອງດາວຫາງ ເພື່ອໃຫ້ເກາະຕິດຢູ່ນັ້ນ ບັນດາເຈົ້າໜ້າທີ່ຂອງອົງການ ESA ກ່າວວ່າ ຍານນ້ອຍ ທີ່ມີຊື່ວ່າ Philae ໄດ້ລົງຈອດຕາມໝາຍກຳນົດ ໃນວັນພຸດວານນີ້ ຫຼັງຈາກ ໄດ້ເວີ່ນລົງ 7 ຊົ່ວໂມງ ຈາກຍານແມ່ Rosetta ທີ່ໂຄຈອນຢູ່ນັ້ນ ແຕ່ ໃນລະຫວ່າງການເວີ່ນລົງຈອດ ສູ່ພື້ນຜິວຂອງດາວຫາງນັ້ນ ເຄື່ອງມືທີ່ອອກແບບ ເພື່ອໃຫ້ຍານຢຶດຕິດຢູ່ກັບພື້ນດາວຫາງ ບໍ່ ທຳງານ ບັນດາເຈົ້າໜ້າທີ່ກ່າວວ່າ ຍານສຳຫຼວດລຳນີ້ ອາດໄດ້ຟົ້ງຂຶ້ນເປັນ ເວລາ ສັ້ນໆ ຫລັງຈາກ ລົງຈອດໃນຕອນທຳອິດ ຢູ່ເທິງພື້ນຜິວ ດາວຫາງ ທີ່ມີຊື່ ວ່າ 67P/Churyumov-Gerasimenko ກ່ອນ ທີ່ຈະຕົກລົງສູ່ພື້ນດາວ ຫາງຄືນອີກ ການລົງຈອດດັ່ງກ່າວນີ້ ແມ່ນເປັນຈຸດສຸດຍອດ ຂອງການເດີນ ທາງຈາກໂລກ ເປັນເວລາ 10 ປີ ທີ່ໄລຍະໄກເຖິງ 6 ຕື້ ກິໂລແມັດ ຍານແມ່ Rosetta ໄດ້ໃຊ້ແຮງຖ່ວງໂຄຈອນອ້ອມໂລກເຖິງ 3 ຮອບ ແລະ ອ້ອມດາວພະອັງຄານຄັ້ງນຶ່ງ ກ່ອນມັນຈະສາມາດລວບລວມ ຄວາມໄວໃຫ້ສູງຂຶ້ນ ເພື່ອໃຫ້ໄປເຖິງດາວຫາງດັ່ງກ່າວ ຊຶ່ງມັນກໍໄດ້ ມີຂຶ້ນ ໃນເດືອນສິງຫາປີນີ້